साधु कौन होता है, इस बात पर समाज में हमेशा टिप्पणियां उछलती रहती हैं। सच तो यह है कि साधु वह नहीं है जो चीजों को छोड़ता है, बल्कि वह है जिससे अपने आप चीजें छूट जाती हैं। जो भी जीवन में बेकार है, वह धीरे-धीरे स्वत: उससे छूट जाता है। उसका त्याग भी सहज है। साधु के त्याग में पुण्य कमाने की कामना नहीं रहती, वह केवल चेतना में जीता है। हम ऊपर से साधु को देखेंगे वह भी भोग-विलास में दिखेगा, लेकिन उसके भीतर दुगरुण छूट चुके होते हैं।
इसलिए जब भी अवसर आए हमें साधुता देखनी चाहिए। विभीषण के भीतर की साधुता उन्हीं के शब्दों में श्रीराम के सामने व्यक्त हो रही थी। तब लगि हृदयं बसत खल नाना। लोभ मोह मच्छर मद माना।। जब लगि उर न बसत रघुनाथा। धरें चाप सायक कटि भाथा।। लोभ, मोह, मत्सर (डाह), मद और मान आदि अनेक दुष्ट तभी तक हृदय में बसते हैं, जब तक कि धनुष-बाण और कमर में तरकश धारण किए हुए श्रीरघुनाथजी हृदय में नहीं बसते। ममता तरुन तमी अंधियारी। राग द्वेष उलूक सुखकारी।
ममता पूर्ण अंधेरी रात है, जो राग-द्वेष रूपी उल्लुओं को सुख देने वाली है। वह तभी तक जीव के मन में बसती है,जब तक प्रभु का प्रताप रूपी सूर्य उदय नहीं होता। इन पंक्तियों में विभीषण कह रहे थे- परमात्मा की उपस्थिति एक प्रकाश है। साधु इसी आंतरिक प्रकाश में जीता है। बाहर से भले ही वह दुनियादारी में घिरा नजर आए, लेकिन भीतर भगवान उसके निकट रहते हैं और विभीषण सुंदरकांड में उसी निकटता को प्राप्त कर रहे थे।
hin_Deva hin_Deva hin_Deva